ระเบียบกรมการขนส่งทางบก
ระเบียบกรมการขนส่งทางบก
ว่าด้วยการดำเนินการเกี่ยวกับสถานตรวจสภาพรถ
พ.ศ. ๒๕๕๔[๑]
 

ตามที่ได้มีระเบียบกรมการขนส่งทางบก ว่าด้วยการดำเนินการเกี่ยวกับสถานตรวจสภาพรถ
พ.ศ. ๒๕๕๑ ลงวันที่ ๘ ตุลาคม ๒๕๕๑ ไว้แล้ว นั้น

โดยที่เป็นการสมควรปรับปรุงชื่อหน่วยงานในระเบียบดังกล่าวให้สอดคล้องกับกฎกระทรวงแบ่งส่วนราชการกรมการขนส่งทางบก
กระทรวงคมนาคม พ.ศ. ๒๕๕๒ และแก้ไขข้อกำหนดในส่วนอื่น ๆ เพื่อให้การปฏิบัติหน้าที่ราชการเป็นไปด้วยความสะดวก
รวดเร็ว สามารถอำนวยประโยชน์ให้แก่ประชาชนยิ่งขึ้น
อธิบดีกรมการขนส่งทางบกจึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า
ระเบียบกรมการขนส่งทางบก ว่าด้วยการดำเนินการเกี่ยวกับสถานตรวจสภาพรถ พ.ศ.
๒๕๕๔

ข้อ ๒ ให้ยกเลิกระเบียบกรมการขนส่งทางบก ว่าด้วยการดำเนินการเกี่ยวกับสถานตรวจสภาพรถ
พ.ศ. ๒๕๕๑ ลงวันที่ ๘ ตุลาคม พ.ศ. ๒๕๕๑
บรรดาระเบียบ ข้อบังคับ ประกาศ
หรือข้อกำหนดอื่นที่มีบัญญัติไว้แล้วในระเบียบนี้หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๓ ระเบียบนี้ให้ใช้บังคับตั้งแต่บัดนี้เป็นต้นไป

ข้อ ๔ ในระเบียบนี้
ใบอนุญาต หมายความว่า
ใบอนุญาตจัดตั้งสถานตรวจสภาพรถ
ผู้ได้รับใบอนุญาต หมายความว่า
ผู้ได้รับใบอนุญาตจัดตั้งสถานตรวจสภาพรถ
นายทะเบียน หมายความว่า
บุคคลซึ่งนายทะเบียนกลางมอบหมายกิจการอันอยู่ในอำนาจหน้าที่ให้ดำเนินการแทน

ข้อ ๕ ให้รองอธิบดีกรมการขนส่งทางบก
(ฝ่ายวิชาการ) รักษาการตามระเบียบนี้

หมวด ๑
บททั่วไป
 

ข้อ ๖ การยื่นคำขอใด ๆ
ตามระเบียบนี้ ถ้ามิได้กำหนดไว้เป็นอย่างอื่นให้ยื่น ณ ที่ทำการ ดังต่อไปนี้
(๑) สถานตรวจสภาพรถที่ตั้งอยู่ในเขตกรุงเทพมหานคร ให้ยื่น ณ
สำนักงานขนส่ง กรุงเทพมหานครพื้นที่ที่สถานตรวจสภาพรถนั้นตั้งอยู่
หรือสำนักวิศวกรรมยานยนต์ กรมการขนส่งทางบก
(๒) สถานตรวจสภาพรถที่ตั้งอยู่ในเขตจังหวัดอื่น ให้ยื่น ณ
สำนักงานขนส่งจังหวัดที่สถานตรวจสภาพรถนั้นตั้งอยู่ หรือสำนักวิศวกรรมยานยนต์
กรมการขนส่งทางบก

ข้อ ๗ ค่าธรรมเนียมคำขอรับใบอนุญาต ให้จัดเก็บ ณ
ที่ทำการที่รับคำขอ ค่าธรรมเนียมใบอนุญาต การต่ออายุใบอนุญาต และใบแทนใบอนุญาต
ให้จัดเก็บ ณ สำนักงานขนส่งที่ออกใบอนุญาตหรือใบแทนใบอนุญาต

หมวด ๒
การขออนุญาตจัดตั้งสถานตรวจสภาพรถ
 

ข้อ ๘ ผู้ใดประสงค์จะจัดตั้งสถานตรวจสภาพรถ
ให้ยื่นคำขอตามแบบที่กรมการขนส่งทางบกกำหนด พร้อมด้วยเอกสารหลักฐาน ดังต่อไปนี้
(๑) บุคคลธรรมดา
(ก) ภาพถ่ายบัตรประจำตัวประชาชน
หรือภาพถ่ายใบสำคัญประจำตัวคนต่างด้าว
(ข) ภาพถ่ายสำเนาทะเบียนบ้าน
หรือใบสำคัญแสดงถิ่นที่อยู่ตามกฎหมายว่าด้วยคนเข้าเมือง
(ค) แผนที่แสดงที่ตั้งสถานตรวจสภาพรถ
และแผนผังสิ่งปลูกสร้างภายในบริเวณสถานตรวจสภาพรถ
(ง) แบบ ขนาด และรายละเอียดของเครื่องตรวจสภาพรถ
(๒) ห้างหุ้นส่วนสามัญ
(ก) รายชื่อผู้เป็นหุ้นส่วนทุกคน
(ข) ภาพถ่ายบัตรประจำตัวประชาชน
หรือภาพถ่ายใบสำคัญประจำตัวคนต่างด้าวของผู้เป็นหุ้นส่วนทุกคน
(ค)
ภาพถ่ายสำเนาทะเบียนบ้านหรือภาพถ่ายใบสำคัญแสดงถิ่นที่อยู่ของผู้เป็นหุ้นส่วนทุกคน
(ง) เอกสารหลักฐานตาม (ค) และ (ง) ของ (๑)
(๓) ห้างหุ้นส่วนสามัญจดทะเบียน หรือห้างหุ้นส่วนจำกัด
(ก) หนังสือรับรองการจดทะเบียนนิติบุคคลที่นายทะเบียนออกให้ไม่เกิน ๖
เดือน
(ข) รายชื่อและสัญชาติของผู้เป็นหุ้นส่วนทุกคน
(ค) เอกสารหลักฐานตาม (ค) และ (ง) ของ (๑)
(๔) บริษัทจำกัด หรือบริษัทมหาชนจำกัด
(ก) หนังสือรับรองการจดทะเบียนนิติบุคคลที่นายทะเบียนออกให้ไม่เกิน ๖
เดือน
(ข) รายชื่อกรรมการบริษัทจำกัด หรือบริษัทมหาชนจำกัด
(ค)
ภาพถ่ายบัตรประจำตัวประชาชนหรือภาพถ่ายใบสำคัญประจำตัวคนต่างด้าวของกรรมการผู้มีอำนาจลงนามผูกพันบริษัทจำกัด
หรือบริษัทมหาชนจำกัด
(ง)
ภาพถ่ายสำเนาทะเบียนบ้านของกรรมการผู้มีอำนาจลงนามผูกพันบริษัทจำกัดหรือบริษัทมหาชนจำกัด
(จ) ภาพถ่ายหนังสือบริคณห์สนธิและข้อบังคับฉบับตีพิมพ์
(ฉ) เอกสารหลักฐานตาม (ค) และ (ง) ของ (๑)

ข้อ ๙ เมื่อได้รับคำขอและเอกสารหลักฐานตามข้อ
๘ แล้ว ให้ตรวจสอบคำขอและเอกสารหลักฐานประกอบคำขอ
หากปรากฏว่าครบถ้วนถูกต้องให้ดำเนินการดังนี้
(๑) กรณีผู้ขอรับใบอนุญาตมีอาคารสถานที่ตรวจสภาพรถ เครื่องตรวจสภาพรถ
รวมทั้งอุปกรณ์หรือสิ่งอำนวยความสะดวกในการตรวจสภาพรถครบถ้วนถูกต้องแล้ว
ให้นายทะเบียนที่สถานตรวจสภาพรถนั้นตั้งอยู่ตรวจสอบและถ่ายภาพสถานที่ตั้งสถานตรวจสภาพรถ
อาคารสถานที่ เครื่องตรวจสภาพรถ และอุปกรณ์หรือสิ่งอำนวยความสะดวก
ที่ได้ตรวจสอบไว้ตามที่อธิบดีกำหนด พร้อมทั้งรวบรวมข้อมูลและความเห็นส่งให้สำนักวิศวกรรมยานยนต์พิจารณา
(๒) กรณีผู้ขอรับใบอนุญาตยังไม่มีอาคารสถานที่ตรวจสภาพรถ
เครื่องตรวจสภาพรถ อุปกรณ์หรือสิ่งอำนวยความสะดวกในการตรวจสภาพรถ
หรือมีแต่ยังไม่ครบถ้วนถูกต้อง ให้นายทะเบียนที่สถานตรวจสภาพรถนั้นตั้งอยู่พิจารณาอนุญาตในหลักการ
โดยให้แจ้งผลการพิจารณาเป็นหนังสือให้ผู้ขอรับใบอนุญาตทราบพร้อมกำหนดเงื่อนไขให้ต้องจัดให้มีอาคารสถานที่ตรวจสภาพรถ
และจัดหาหรือติดตั้งเครื่องตรวจสภาพรถและอุปกรณ์หรือสิ่งอำนวยความสะดวกในการตรวจสภาพรถให้ครบถ้วนถูกต้องภายในกำหนดเวลา
๑๘๐ วัน นับแต่วันที่ได้รับอนุญาตในหลักการ
เว้นแต่มีเหตุผลความจำเป็นที่ไม่อาจดำเนินการให้แล้วเสร็จตามกำหนดเวลา
ให้พิจารณาอนุญาตให้ขยายระยะเวลาได้อีกไม่เกิน ๒ ครั้ง ๆ ละไม่เกิน ๓๐ วัน
หากผู้ขอรับใบอนุญาตไม่ดำเนินการให้ครบถ้วนถูกต้องภายในกำหนดเวลาดังกล่าวให้คำขอนั้นเป็นอันตกไป
ผู้ขอรับใบอนุญาตที่จัดให้มีอาคารสถานที่ตรวจสภาพรถ
เครื่องตรวจสภาพรถ อุปกรณ์หรือสิ่งอำนวยความสะดวกในการตรวจสภาพรถครบถ้วนถูกต้องแล้ว
ต้องแจ้งให้นายทะเบียนที่สถานตรวจสภาพรถนั้นตั้งอยู่ทราบ
และให้นายทะเบียนดำเนินการตามที่กำหนดใน (๑) ต่อไป
การยื่นขอรับใบอนุญาต ณ สำนักวิศวกรรมยานยนต์
ให้สำนักวิศวกรรมยานยนต์ตรวจสอบคำขอและเอกสารหลักฐานประกอบคำขอ หากปรากฏว่าครบถ้วนถูกต้องให้จัดส่งให้นายทะเบียนที่สถานตรวจสภาพรถนั้นตั้งอยู่
เพื่อดำเนินการตาม (๑) และ (๒) ต่อไป

ข้อ ๑๐ เมื่อสำนักวิศวกรรมยานยนต์
ได้รับข้อมูลและความเห็นจากนายทะเบียนที่สถานตรวจสภาพรถนั้นตั้งอยู่แล้ว
ให้นำเสนอความเห็นพร้อมเหตุผลต่อนายทะเบียนกลางเพื่อพิจารณาอนุญาตหรือไม่อนุญาตให้จัดตั้งสถานตรวจสภาพรถดังนี้
(๑) กรณีนายทะเบียนกลางเห็นสมควรอนุญาตให้จัดตั้งสถานตรวจสภาพรถ
ให้สำนักวิศวกรรมยานยนต์แจ้งผลการพิจารณาเป็นหนังสือให้นายทะเบียนที่สถานตรวจสภาพรถนั้นตั้งอยู่ทราบ
และให้นายทะเบียนนั้นแจ้งให้ผู้ขอรับใบอนุญาตทราบภายใน ๕ วันทำการ
นับแต่วันที่ได้รับแจ้งเป็นหนังสือพร้อมกับแจ้งให้ผู้ขอรับใบอนุญาตชำระค่าธรรมเนียมใบอนุญาตให้แล้วเสร็จภายในกำหนดเวลา
๓๐ วัน นับแต่วันที่ได้รับแจ้งเป็นหนังสือ
หากผู้ขอรับใบอนุญาตไม่ชำระค่าธรรมเนียมใบอนุญาตให้ครบถ้วนถูกต้องภายในกำหนดเวลาดังกล่าว
ให้คำขอนั้นเป็นอันตกไป
เมื่อได้รับชำระค่าธรรมเนียมใบอนุญาตแล้ว
ให้นายทะเบียนออกใบอนุญาตโดยกำหนดอายุใบอนุญาตนับตั้งแต่วันที่ได้รับชำระค่าธรรมเนียมใบอนุญาตครบถ้วนถูกต้อง
และให้นายทะเบียนจัดส่งสำเนาใบอนุญาตให้สำนักวิศวกรรมยานยนต์ทราบ
(๒) กรณีนายทะเบียนกลางเห็นว่าไม่สมควรอนุญาตให้จัดตั้งสถานตรวจสภาพรถ
ให้สำนักวิศวกรรมยานยนต์แจ้งผลการพิจารณาเป็นหนังสือให้นายทะเบียนที่สถานตรวจสภาพรถนั้นตั้งอยู่ทราบและให้นายทะเบียนนั้นแจ้งให้ผู้ขอรับใบอนุญาตทราบภายใน
๕ วันทำการ นับแต่วันที่ได้รับแจ้งเป็นหนังสือ

หมวด ๓
การขอต่ออายุใบอนุญาตจัดตั้งสถานตรวจสภาพรถ
 

ข้อ ๑๑ ผู้ได้รับใบอนุญาตผู้ใดประสงค์จะขอต่ออายุใบอนุญาตให้ยื่นคำขอตามแบบที่กรมการขนส่งทางบกกำหนดก่อนใบอนุญาตสิ้นอายุไม่น้อยกว่า
๓๐ วัน พร้อมด้วยภาพถ่ายใบอนุญาต หรือใบแทนใบอนุญาตและเอกสารหลักฐานตามข้อ ๘ เฉพาะส่วนที่มีการแก้ไขหรือเปลี่ยนแปลง
เว้นแต่ในกรณีผู้ได้รับใบอนุญาตเป็นนิติบุคคลให้ยื่นหลักฐานตามข้อ ๘ (๓) (ก) หรือ
(๔) (ก) แล้วแต่กรณีเพื่อประกอบคำขอด้วย
การยื่นคำขอต่ออายุใบอนุญาตที่ไม่เป็นไปตามกำหนดเวลาหากประสงค์จะดำเนินการสถานตรวจสภาพรถต่อไป
ให้ยื่นขอดำเนินการเช่นเดียวกับการขอรับใบอนุญาตจัดตั้งสถานตรวจสภาพรถใหม่ ทั้งนี้ ให้นำความในข้อ ๘ ข้อ ๙ และข้อ ๑๐
มาใช้บังคับโดยอนุโลม

ข้อ ๑๒ เมื่อได้รับคำขอตามข้อ ๑๑ แล้ว
ให้ตรวจสอบคำขอและเอกสารหลักฐานประกอบคำขอหากปรากฏว่าครบถ้วนถูกต้องให้ดำเนินการดังนี้
(๑) ตรวจสอบประวัติการดำเนินการของสถานตรวจสภาพรถ
อาคารสถานที่ตรวจสภาพรถเครื่องตรวจสภาพรถ
อุปกรณ์หรือสิ่งอำนวยความสะดวกในการตรวจสภาพรถให้เป็นไปตามกฎระเบียบว่าด้วยการนั้น
หากพบว่าเอกสารหลักฐานประกอบคำขอ อาคารสถานที่ตรวจสภาพรถ เครื่องตรวจสภาพรถ
อุปกรณ์หรือสิ่งอำนวยความสะดวกในการตรวจสภาพรถไม่ครบถ้วนถูกต้องหรือมีความชำรุดบกพร่องให้แจ้งผู้ขอต่ออายุใบอนุญาตแก้ไขปรับปรุงข้อบกพร่องให้แล้วเสร็จภายใน
๖๐ วัน นับแต่วันที่ได้รับแจ้งเป็นหนังสือ
ในกรณีไม่สามารถแก้ไขปรับปรุงข้อบกพร่องให้แล้วเสร็จภายในเวลาที่กำหนด
ให้การขอต่ออายุใบอนุญาตนั้นเป็นอันตกไป
(๒) รวบรวมข้อมูลพร้อมความเห็นเสนอนายทะเบียนพิจารณา
การยื่นคำขอต่ออายุใบอนุญาต ณ สำนักวิศวกรรมยานยนต์
ให้สำนักวิศวกรรมยานยนต์ตรวจสอบคำขอและเอกสารหลักฐานประกอบคำขอ
หากปรากฏว่าครบถ้วนถูกต้องให้จัดส่งให้นายทะเบียนที่สถานตรวจสภาพรถนั้นตั้งอยู่
เป็นผู้ดำเนินการตาม (๑) และ (๒) ต่อไป

ข้อ ๑๓ เมื่อนายทะเบียนพิจารณาเห็นสมควรต่ออายุหรือไม่ต่ออายุใบอนุญาต
ให้แจ้งผลการพิจารณาเป็นหนังสือให้ผู้ยื่นคำขอต่ออายุใบอนุญาตทราบ
และให้นำความในข้อ ๑๐
ในส่วนที่เกี่ยวกับการชำระค่าธรรมเนียมมาใช้บังคับกับการต่ออายุใบอนุญาตโดยอนุโลม

ข้อ ๑๔ การต่ออายุใบอนุญาตให้นายทะเบียนออกใบอนุญาตตามแบบใบอนุญาตฉบับเดิมและให้ระบุคำว่า
ต่ออายุ ไว้ที่ด้านหน้าใบอนุญาต

หมวด ๔
การออกใบแทนใบอนุญาตจัดตั้งสถานตรวจสภาพรถ
 

ข้อ ๑๕ ผู้ได้รับใบอนุญาตผู้ใดประสงค์จะขอรับใบแทนใบอนุญาตที่สูญหาย
ถูกทำลายหรือชำรุดในสาระสำคัญ
ให้ยื่นคำขอตามแบบที่กรมการขนส่งทางบกกำหนดพร้อมด้วยใบอนุญาตที่ชำรุดหรือถูกทำลาย
และกรณีใบอนุญาตสูญหายให้นายทะเบียนบันทึกถ้อยคำการสูญหายไว้เป็นหลักฐานหรือใช้หลักฐานการรับแจ้งความของพนักงานสอบสวนประกอบการยื่นคำขอ

ข้อ ๑๖ เมื่อตรวจสอบคำขอและเอกสารหลักฐานแล้วหากปรากฏว่าครบถ้วนถูกต้องให้จัดเก็บค่าธรรมเนียมใบแทนใบอนุญาต
และนำเสนอนายทะเบียนที่สถานตรวจสภาพรถตั้งอยู่ เพื่อออกใบแทนใบอนุญาต

ข้อ ๑๗ การออกใบแทนใบอนุญาตให้นายทะเบียนออกใบอนุญาตตามแบบใบอนุญาตฉบับเดิมและให้ระบุคำว่า
ใบแทน ไว้ที่ด้านหน้าใบอนุญาต

หมวด ๕
การเปลี่ยนแปลงอาคารสถานที่ตรวจสภาพรถหรือพื้นที่ตรวจสภาพรถ
 

ข้อ ๑๘ ผู้ได้รับใบอนุญาตผู้ใดประสงค์จะขอเปลี่ยนแปลงอาคารสถานที่ตรวจสภาพรถ
หรือพื้นที่ตรวจสภาพรถ ให้ยื่นขออนุญาตเป็นหนังสือต่อนายทะเบียนที่สถานตรวจสภาพรถนั้นตั้งอยู่
พร้อมด้วยแผนผังแสดงรายละเอียด
หรือขนาดของอาคารสถานที่ตรวจสภาพรถหรือพื้นที่ตรวจสภาพรถที่ขอเปลี่ยนแปลง
การเปลี่ยนแปลงอาคารสถานที่ตรวจสภาพรถหรือพื้นที่ตรวจสภาพรถตามวรรคหนึ่งต้องมิใช่เป็นการเปลี่ยนแปลงสถานที่ตั้งสถานตรวจสภาพรถให้ผิดแผกแตกต่างไปจากเดิมที่ได้รับอนุญาตไว้
เช่น เปลี่ยนแปลงเลขที่ตั้งของอาคารสถานตรวจสภาพรถ
เปลี่ยนแปลงเลขที่โฉนดที่ดินอันเป็นที่ตั้งของสถานตรวจสภาพรถ เป็นต้น
ซึ่งหากมีกรณีดังกล่าวให้ถือเป็นการย้ายสถานที่จัดตั้งสถานตรวจสภาพรถโดยให้ดำเนินการเช่นเดียวกับกรณีการขอรับใบอนุญาตใหม่
และให้นำหลักเกณฑ์ วิธีการ
และเงื่อนไขการขออนุญาตจัดตั้งสถานตรวจสภาพรถตามที่กำหนดไว้ในระเบียบนี้มาใช้บังคับโดยอนุโลม

ข้อ ๑๙ เมื่อได้รับหนังสือและเอกสารหลักฐานตามข้อ
๑๘ แล้ว ให้ดำเนินการดังนี้
(๑) ตรวจสอบเอกสารหลักฐานพร้อมเสนอความเห็นต่อนายทะเบียน
(๒) เมื่อนายทะเบียนพิจารณาแล้ว
และมีคำสั่งอนุญาตหรือไม่อนุญาตให้เปลี่ยนแปลงอาคารสถานที่ตรวจสภาพรถหรือพื้นที่ตรวจสภาพรถ
ให้แจ้งผลการพิจารณาเป็นหนังสือให้ผู้ได้รับใบอนุญาตทราบและเมื่อผู้ได้รับใบอนุญาตได้ดำเนินการเปลี่ยนแปลงอาคารสถานที่ตรวจสภาพรถหรือพื้นที่ตรวจสภาพรถเป็นที่เรียบร้อยแล้ว
ต้องแจ้งให้นายทะเบียนทราบ
(๓)
ตรวจสอบอาคารสถานที่ตรวจสภาพรถหรือพื้นที่ตรวจสภาพรถที่ขอเปลี่ยนแปลง
พร้อมทั้งถ่ายภาพอาคารสถานที่ตรวจสภาพรถหรือพื้นที่ตรวจสภาพรถที่ตรวจสอบไว้
และให้นายทะเบียนจัดส่งสำเนาหนังสืออนุญาตนั้นให้สำนักวิศวกรรมยานยนต์ทราบ

หมวด ๖
การดำเนินการอื่นใดเกี่ยวกับสถานตรวจสภาพรถ
 

ข้อ ๒๐ การเปลี่ยนตัวผู้ได้รับใบอนุญาตกรณีผู้ได้รับใบอนุญาตเดิมถึงแก่ความตาย
หรือกรณีอื่นใดให้ดำเนินการเช่นเดียวกับกรณีการขอรับใบอนุญาตใหม่
โดยให้นำหลักเกณฑ์ วิธีการ และเงื่อนไขการขออนุญาตจัดตั้งสถานตรวจสภาพรถตามที่กำหนดไว้ในระเบียบนี้มาใช้บังคับโดยอนุโลม

หมวด ๗
การเลิกประกอบกิจการสถานตรวจสภาพรถ
 

ข้อ ๒๑ ผู้ได้รับใบอนุญาตผู้ใดประสงค์จะขอเลิกประกอบกิจการสถานตรวจสภาพรถ
ให้แจ้งเป็นหนังสือต่อนายทะเบียนที่สถานตรวจสภาพรถนั้นตั้งอยู่
เมื่อนายทะเบียนได้รับหนังสือตามวรรคหนึ่งแล้ว
ให้นายทะเบียนออกประกาศยกเลิกใบอนุญาตและจัดส่งสำเนาประกาศให้สำนักวิศวกรรมยานยนต์ทราบ

หมวด ๘
การสิ้นสุดของใบอนุญาตจัดตั้งสถานตรวจสภาพรถ
 

ข้อ ๒๒ ให้ใบอนุญาตจัดตั้งสถานตรวจสภาพรถสิ้นสุดลง
เมื่อผู้รับใบอนุญาต
(๑) ตาย
(๒) ถูกศาลสั่งให้เป็นคนไร้ความสามารถ
(๓) เลิกสัญญาหรือข้อตกลงการเป็นหุ้นส่วนในห้างหุ้นส่วนสามัญ
(๔) สิ้นสภาพการเป็นนิติบุคคล
(๕) ได้รับอนุญาตให้เลิกประกอบกิจการ
(๖) ถูกเพิกถอนใบอนุญาต

หมวด ๙
การควบคุมดูแลผู้ได้รับใบอนุญาตจัดตั้งสถานตรวจสภาพรถ
 

ข้อ ๒๓ ให้ผู้ตรวจการหรือพนักงานตรวจสภาพที่สังกัดสำนักวิศวกรรมยานยนต์
กรมการขนส่งทางบก
มีอำนาจเข้าไปในสถานตรวจสภาพรถที่ตั้งอยู่ในเขตกรุงเทพมหานครและในเขตจังหวัดอื่นและให้ผู้ตรวจการหรือพนักงานตรวจสภาพที่สังกัดสำนักงานขนส่งกรุงเทพมหานครพื้นที่หรือสำนักงานขนส่งจังหวัด
มีอำนาจเข้าไปในสถานตรวจสภาพรถที่ตั้งอยู่ในเขตพื้นที่ความรับผิดชอบ
ในระหว่างเวลาทำงานตามปกติเพื่อทราบข้อเท็จจริง
และตรวจสอบบัญชีและเอกสารอื่นที่เกี่ยวข้องกับสถานตรวจสภาพรถ
การปฏิบัติหน้าที่ตามวรรคหนึ่งให้ผู้ตรวจการหรือพนักงานตรวจสภาพแสดงบัตรประจำตัวต่อผู้เกี่ยวข้อง

หมวด ๑๐
การอุทธรณ์คำสั่งนายทะเบียน
 

ข้อ ๒๔ คำสั่งไม่อนุญาตให้ผู้ยื่นคำขอดำเนินการใด
ๆ ตามระเบียบนี้ ให้กระทำเป็นหนังสือโดยระบุ วัน เดือน และปี ที่ทำคำสั่ง
ชื่อและตำแหน่งของเจ้าหน้าที่ที่ทำคำสั่ง ลายมือชื่อของเจ้าหน้าที่ที่ทำคำสั่ง
และเหตุผลที่ทำคำสั่งซึ่งประกอบด้วยข้อเท็จจริงอันเป็นสาระสำคัญ
ข้อกฎหมายที่อ้างอิง ข้อพิจารณาและข้อสนับสนุนในการใช้ดุลพินิจ
พร้อมทั้งแจ้งให้ทราบด้วยว่าผู้นั้นมีสิทธิอุทธรณ์โต้แย้งคำสั่งของนายทะเบียนภายใน
๑๕ วัน นับแต่วันที่ได้รับแจ้งคำสั่งดังกล่าว


ให้ไว้
ณ วันที่ ๒๔ กุมภาพันธ์ พ.ศ. ๒๕๕๔
เทียนโชติ
จงพีร์เพียร
อธิบดีกรมการขนส่งทางบก











ปริยานุช/ผู้จัดทำ
๒๑ เมษายน ๒๕๕๔

ณัฐวดี/ตรวจ
๒๑ เมษายน ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๓๙ ง/หน้า ๘/๔ เมษายน ๒๕๕๔